SKRIFTLIG FORESPØRGSEL P-0008/00

af Margrietus van den Berg (PSE) til Kommissionen

(13. januar 2000)

Om: CITES-forhandlingerne i 2000

Det næste møde i konferencen for parterne i Konventionen om International Handel med Udryddelsestruede Vilde Dyr og Planter (CITES) finder sted i Nairobi i april 2000.

1. Et emne, som højst sandsynligt vil blive drøftet på det 10. møde i konferencen for parterne i CITES-konventionen, vedrører ulovlig jagt på elefanter i forbindelse med handel med elfenben i asiatiske og afrikanske lande. Der findes

modstridende oplysninger om dette spørgsmål, og forskellige interesser står på spil. På mødet i konferencen for parterne i konventionen i 1997 i Harare blev der truffet en afgørelse om at tillade tre lande i det sydlige Afrika at eksportere en begrænset mængde elfenben til Japan. Har Kommissionen i øjeblikket en holdning til CITES-politikken om ulovlig jagt på elefanter med henblik på det 10. møde i konferencen for parterne i konventionen, og hvilke oplysninger bygger denne holdning på?

2. Høring er en vigtig del af beslutningsprocessen i EU. Hvordan vil Kommissionen høre berørte parter som f.eks. ngo'er ved udarbejdelsen af dens henstillinger? Hvordan tager Kommissionen hensyn til udviklingslandenes særlige stilling i denne forbindelse? Hvordan vil Kommissionen forene behovet for udvikling og det verdensomspændende behov for at beskytte truede arter?

3. På tidspunktet for det 10. møde i konferencen for parterne i CITES-konventionen i 1997 blev EU's fælles holdning udarbejdet i sidste øjeblik inden konferencen, og der var ikke tid til høringer. Kommissionen har gentagne gange fremsat erklæringer om øget gennemskuelighed i internationale procedurer. For at Europa-Parlamentet kan gennemgå listen over truede arter og reagere på den, er det nødvendigt, at Kommissionen i god tid fremsætter sine henstillinger om forslagene om opførelse på lister til den kommende konference. Kan Kommissionen garantere, at forslagene vil blive fremsat senest i begyndelsen af næste år (2000)?

Svar afgivet på Kommissionens vegne af Margot Wallström

(7. februar 2000)

Kommissionen fordømmer ulovlig jagt på elefanter både i Afrika og Asien, da denne praksis underminerer den internationale indsats for at opnå en bæredygtig anvendelse af vilde dyr og planter og truer arternes bevarelse. I det omfang denne ulovlige jagt holdes ved live af en efterspørgsel i verdenshandelen, er CITES og Fællesskabets egne forskrifter om handel med vilde dyr og planter i Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed(1) vigtige midler til at begrænse denne tilskyndelse til jagten.

Kommissionen afholdt den 17. januar 2000 en høring af de europæiske ikke-statslige organisationer (NGO) for at orientere om de forhandlinger, der fører til Kommissionens henstillinger til fælles holdninger. Udviklingslandenes holdning til bestemte forslag gøres der ofte rede for i teksten til forslag om at ændre tillæggene til CITES, og der tages fuldt hensyn til disse synspunkter. På andre punkter kommer udviklingslandenes synspunkter kun til udtryk på selve konferencen. Selv om det primære mål for CITES vedrører bevarelse af truede arter, indtager Kommissionen det synspunkt, at dette mål sandsynligvis ikke kan nås uden støtte fra den lokale befolkning i udviklingslandene, hvor meget af verdens biodiversitet findes.

Kommissionen fremsætter sine henstillinger vedrørende CITES-konferencen så tidligt som muligt efter modtagelsen af forslagene, og efter høring af eksperter fra medlemsstaterne og europæiske NGO'er. Fastlæggelsen af den fælles holdning sker i Rådet.

(1) EFT L 61 af 3.3.1997.